Horváth Adél

**ANYÓSPAJTÁS**

egyfelvonásos

JÓZSI

JOLÁNKA (Józsi anyósa)ILDIKÓ (Jolánka lánya, Józsi felesége)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Szombat reggel. Panellakás tizedik emelete. Öregesen berendezett másfélszobás lakás, Józsi a félszobában fekszik a rekamién, felette feszület, mellette laptop, WC-papír. Villog a képernyő, Józsi a boxerében matat. Jolánka beviharzik.*

JOLÁNKA (*sipákolva)* Jóska, hányszor kell még mondjam, hogy javítsd meg…

*Józsi megijed, felhúzza a nadrágját, felpattan az ágyról, a laptop képernyővel Jolánka felé fordul*

JOLÁNKA Édes Istenem (*szívéhez kap)*, ilyet az én házamban! *(egy nő liheg kéjesen a képernyőn, Józsi lecsapja a laptop fedelét)* Szűz anyám! Hát szívinfarktust kapok!

JÓZSI (*lihegve, nadrágját gombolva)* Anyuka, hát azért egyet kopoghatott volna!

JOLÁNKA (*felháborodva)* Hát, még hogyne fiam, hetven évesen fogok tán’ kopogtatni a saját lakásomban! Hát nem szégyelled magad, feletted meg az Úrjézus, Szűz Mária! Nemhogy a mosógépet javítanád, itt vered a… Jaj. (*imára kulcsolja a kezét, fejét ingatva a kereszt felé néz.)* Ha végre lejár ez a két hét, nehogy ide merd tolni ezt a perverz pofádat, megértetted?

JÓZSI (*boldogan)* Ó, meg bizony, anyuka!

JOLÁNKA (*undorral ingatja a fejét)* Pancser vagy Jóska, sosem fogom megérteni, mit eszik rajtad a lányom. Pénzed nuku, meg ugye most már tudom, a szerszámod sem egy nagy szám.

JÓZSI (*dühösen)* Remélem, ezt az előbbi, ne jöjjek ide többet dolgot komolyan gondolta a mama.

JOLÁNKA *(duzzogva kimegy a szobából)* Komolyan! De még milyen komolyan! A fiad is tőled örökölte, hogy egy akkora balfácán. Tudja ezt egyáltalán Ildikó? Hogy te itt a kurvákra vered a … Jaj. Inkább eredj és szereld meg végre a mosógépet! (*nappaliból kikiabál*) Aztán csak halkan, mert kezdődik a Vidám Vasárnap.

JÓZSI Anyuka, aztán maga nem református?

*Jolánka nem válaszol, csak becsapja a nappali ajtaját. Józsi elkezdi szétszedni a mosógépet. Pár perc múlva Jolánka kijön a nappaliból. Józsi kérdőn néz rá.*

JOLÁNKA Kiderült, hogy szombat van. (*Józsi kuncogni kezd, mire Jolánka rárivall.)* Na, mi van? Ne nevess, neked aztán se istened, se embered! Zsidó létedre szombaton dolgozol!

JÓZSI Hát nem anyuka mondta, hogy nézzem meg a mosógépet? Amúgy is miféle zsidóságról tetszik beszélni?

JOLÁNKA Jaj, mert azt hiszed nem láttam, hogy körül vagy metélve?

JÓZSI (*szemtelenül)* Anyuka, magának aztán nagyon jó szeme van! Egyáltalán honnan tetszik tudni, hogy néz ki egy körülmetélés? Én úgy tudtam apósom nem volt zsidó…

JOLÁNKA (*próbálja ignorálni a kérdést*) Nem is értem, eddig hogy nem jöttem rá, hát mekkora az orrod is! Ekkora karvaly orra is csak egy zsidónak lehet!

JÓZSI (*sértetten, miközben az orrát fogdossa)* Kikérem magamnak, nem is olyan nagy!

JOLÁNKA (*gonoszan)* Hát, igazad van fiam, de még mindig nagyobb, mint az eszközöd.

*Bemegy a mosdóba. Józsi közben kimegy a konyhába és kiönti a sót a sótartóból, beleönti a cukros csuporba, majd fordítva. Visszamegy a mosógéphez, mintha mi sem történt volna. Az anyósa kijön a WC-ről, majd a konyhába megy főzni egy kávét. Kávéfőző felett feszület.*

JOLÁNKA *(Jó hangosan, hogy Józsi is hallja.)* Édes Jézus, csak arra kérlek, bírjam ki ezzel a semmirekellővel ezt a maradék egy hetet…

JÓZSI *(bekiabál a fürdőből)* Anyuka, emlékeztetném, hogy magácska ment el a nyugdíjaskirándulásra a Vatikánba!

JOLÁNKA Mert az Ildikó befizetett rá, még tavaly nyáron! Most vesszen oda annyi sok pénz, fiam?

JÓZSI Mondjuk senki sem várta el, hogy gondolkodjon, anyuka.

JOLÁNKA De hogy neked mi a búbánatos picsáért kellett kijönni értem a Tesco parkolóba?!

JÓZSI *(kihajolva a mosógép dobból)* Anyuka, hát hogy tetszik beszélni! Ott van maga felett az Úrjézus!

*Jolánka feltekint a feszületre, majd keresztet vet.*

JOLÁNKA Meg az a szopornyicás Böske is, persze neki össze kellett szedni azt a vírust, nem bírta ki, hogy ne rá figyeljenek, lánykorában is ilyen volt! Nagy kurva!

JÓZSI Higgye el anyuka, én nagyon nem akartam magáért menni, de az Ildikó kényszerített!

JOLÁNKA No, persze ezt is fogd az Ildikóra! Papucs vagy, Józsi! Gyenge jellem! De azt már nem kenheted rá, hogy olyan balfék vagy, hogy pont azt a nyomorult Böskét kellett lesegítened a buszról!

JÓZSI Ilyen a jó modor, anyuka!

JOLÁNKA Na, persze. A nagy jómodor miatt kényszerültem össze veled!

JÓZSI Vagy a pápalátogatás miatt, pedig egészen biztos vagyok benne, hogy református tetszik lenni.

JOLÁNKA *(tereli a témát)* Kell kávé?

JÓZSI Köszönöm anyuka, de csak feketén! *Megcsörren Józsi telefonja.* Anyuka, kicsit halkabban tessék már lenni, a főnököm az!

JOLÁNKA Az a nagy csecsű szőke, aki minden áldott nap felhív? A Zsanett?

JÓZSI Anyuka… A főnököm.

*Józsi bemegy a félszobába és magára zárja az ajtót. Beszéd hangja szűrődik ki. Közben Jolánka a kávéval (amit sóval ízesített be) a nappaliba megy, leül a TV-elé. Bekapcsolja a Muzsika TV-t, majd maximumra veszi a hangerőt. A távirányítót a fotel párnái közé csúsztatja. Mulatós bömböl a lakásban, Józsi a másik szobában egyre hangosabban beszél, majd kiordít.*

JÓZSI Anyuka tessék már halkabbra venni a TV-t!

JOLÁNKA Jaj, fiam, ha tudnám, merre van a távkapcsoló!

J*ózsi próbál konzultálni a főnökével, de túl nagy a hangzavar, magyarázkodik, majd leteszi. A nappaliban vadul keresni kezdi a távirányítót, végül kihúzza a konnektorból a televíziót.*

JÓZSI Tessék már kivárni, amíg telefonálok! Utána majd néz tévét anyuka!

*Jolánka zsörtölődve visszaül a fotelba, majd belekortyol a kávéjába. Sós, kiköpi. Józsi nevetni kezd.*

JOLÁNKA *(eltorzult arccal rikolt)* Józsi, ne mondd, hogy rossz helyre töltötted a sót!

JÓZSI *(tettetett meglepettséggel)* A só megy a piros fedelesbe, a cukor pedig a kékbe, ugye?

JOLÁNKA *(dühösen felpattan a fotelből, a konyhába megy, kiönti a kávét*) Idióta vagy fiam? Pont fordítva!

JÓZSI Remélem, azért nem tetszett az összes kávét kiönteni, mert úgy nem lesz mivel bevennie a vérnyomáscsökkentőjét. Na, de telefonálok! Tessék addig felhívni az Ildikót!

JOLÁNKA Ja, megkérdezem, él-e meg a füves fiad vagy végre túladagolta magát.

JÓZSI Máté egészségügyi okokból szívja a marihuánát!

JOLÁNKA *(felröhög)* Hát persze, te is egészségügyi okokból *(imitálja a kézmozdulatot)* rántasz néha rá.

JÓZSI A fitymaszűkület megelőzése szempontjából…

JOLÁNKA *(közbevág)* Ugyan már, fiam, nincs is fitymád!

*Józsi nagy levegőt vesz, majd bemegy a félszobába. Kis idő múlva újabb beszélgetésfoszlányok szűrődnek ki. Közben Jolánka idegesen, dühösen ül a konyhában, kitölt magának egy kevés kávét, majd beveszi vele a vérnyomáscsökkentőjét. Látszik rajta, töri a fejét, majd előveszi a telefonját és tárcsáz.*

*JOLÁNKA* *(bazsalyogva)* Szia, kislányom, hát hogy vagy? Na, örülök neki. Hát a kedvenc unokám? Mátéka? Jól van? Jól van. Iskola hogy megy neki? Hát tudom én, nagyon okos kisfiú. Nagymama büszkesége. Mi? Hát, tudod kislányom, megvagyunk. Józsid kicsit nehéz eset, de jól kijövünk. Kicsit sokat eszik. Jó, jó, azt megköszönöm. Meg egy kis tejet is hozhatsz. De tudod, csak tedd le az ajtó elé. Most hol van? Most valami nővel beszél a telefonon. Tudod, akivel mindig szokott. Hát, nem tudom én, ki az. Lehet, lehet a Zsanett. Te Ildikó, nem akarlak én aggasztani téged, de ma reggel rányitottam Józsidra. Hát tudod. Egy nő volt az ágyában, pucéran, aztán ő meg, no, fiam, tudod, nem szeretek ilyenekről beszélni. Nem is mondtad, hogy a Jóska zsidó! Igen, hát mondom, rányitottam. Teljesen komolyan Ildikóm. Láttam, hát honnan tudnám, hogy körül van metélve. Aha, szóval nem is zsidó. Értem. Na, na, ne sírj, nyugalom! Eljössz? Ma? Rendben. Itthon vagyok, hát hol máshol lennék. (*kacag)* Főzzek valamit? Rendben! Indulsz is? Jól van, Ildikóm. Jól van. Szia!

*Jolánka odatesz főni egy kanna teát. Józsi leteszi a telefont és mit sem sejtve felesége érkezéséről visszamászik a mosógépbe. Pár perc múlva visszateszi a dobot a helyére, és elindít egy próbamosást.*

JÓZSI Megjavítottam anyuka.

JOLÁNKA *(bólint) Legalább erre jó vagy. Lehet, ezért szeret az Ildikó. Jó kezed van.*

*Józsi a szemét forgatja, nem szól semmit. Megissza a kávét, majd beleharap egy kiflibe. Megszólal a kapucsengő. Jolánka felpattan és beengedi Ildikót.*

JÓZSI Ki az?

JOLÁNKA Ildikóm jön át kicsit.

JÓZSI *(felsóhajt)* Hála legyen… *Bemegy a félszobába és felvesz egy tiszta pólót. Mire visszaér már meg is jelenik Ildikó az ajtóban.* Szia, Drágám! Végre, hogy jöttél!

ILDIKÓ *(sírva)* Komolyan Józsi, a főnököddel?

JÓZSI Miről beszélsz, Ildi?

JOLÁNKA Tudod te jól, Józsi.

ILDIKÓ Hosszú telefonbeszélgetések, aztán meg…

JOLÁNKA Elmondtam neki a ma reggelit…

JÓZSI Anyuka, magának aztán meg mi köze van az egészhez?!?!

JOLÁNKA Nem nézheted madárnak a lányomat, fiam!

ILDIKÓ Figyelj, Józsi, nem kell magyarázkodnod.

JÓZSI De, Ildi…

ILDIKÓ Tényleg, Józsi, igazából ez csak könnyebb így nekem. Könnyebb elmondanom.

JÓZSI *(összeráncolt szemöldökkel)* Miről beszélsz Ildi?

ILDIKÓ (*sírva, el-elhaló hangon)* Jó, hogy te is megtetted. Így nem csak engem emészt a lelkifurdalás.

JÓZSI *(egyre idegesebben)* Mégis miről van szó? Ildi? Jolán? Mi van ma, április elseje?

ILDIKÓ Anya mesélt Zsanettről. Hogy beszélgettek.

JÓZSI Ilid, a cég dolgait beszéltük meg. Munka ügyben beszéltünk volna, ha éppen nem bömbölttette volna anyuka a mulatós zenét.

ILDIKÓ Mindegy, Józsi, mindenkinek könnyebb így. Én megbocsátok neked és nekem is egyszerűbb.

JÓZSI *(ordít)* Miről beszélsz Ildi?

ILDIKÓ Nekem is viszonyom van. Máté orvosával.

JÓZSI Tessék? De nekem nincsen viszonyom! Az anyád hazudik neked Ildi, hát nem látod?

*Ildi Jolánkára néz, aki szomorúan ingatja a fejét és ájtatosam imára kulcsolja a kezét*.

JÓZSI Várj, akkor te most azt akarod mondani, hogy megcsalsz?

ILDIKÓ Igen, a Máté orvosával. Andrással.

JÓZSI Mióta?

ILDIKÓ Egy fél éve. Sajnálom, Józsi.

*Egy darabig Józsi csak némán mered maga elé, nem szól senki semmit. Gyilkos tekintettel néz Jolánkára, aki középső ujjával bemutat Józsinak Ildi háta mögül. Ekkor Józsi megfogja magát és elhagyja a lakást. A lakótelepi játszótérre megy, ahol leül egy hintára. Távolból rendőrségi sziréna hallatszik.*

*Sötét*

2020